ประกาศกระทรวงการคลัง
ประกาศกระทรวงการคลัง
เรื่อง
ลดอัตราภาษีสรรพสามิต
(ฉบับที่
๘๐)
 

เพื่อประโยชน์แก่การเศรษฐกิจของประเทศ
ประกอบกับคณะรัฐมนตรีได้มีมติเมื่อวันที่ ๑๔ สิงหาคม พ.ศ. ๒๕๕๐
ให้ปรับปรุงอัตราภาษีสรรพสามิตที่จัดเก็บในประเภทที่ ๐๕.๐๑ และ ๐๕.๐๒
รถยนต์นั่งหรือรถยนต์โดยสารที่มีที่นั่งไม่เกินสิบคน
ประเภทใช้เชื้อเพลิงทดแทนที่มีความจุของกระบอกสูบไม่เกิน ๓,๐๐๐
ลูกบาศก์เซนติเมตร ที่ใช้เชื้อเพลิงประเภทเอทานอลไม่น้อยกว่าร้อยละ ๒๐
เป็นส่วนผสมกับน้ำมันเชื้อเพลิงได้
สมควรแก้ไขเพิ่มเติมประกาศกระทรวงการคลังที่เกี่ยวข้อง เพื่อให้เป็นไปตามมติคณะรัฐมนตรีดังกล่าว

อาศัยอำนาจตามความในมาตรา ๑๐๓
แห่งพระราชบัญญัติภาษีสรรพสามิต พ.ศ. ๒๕๒๗ ซึ่งแก้ไขเพิ่มเติมโดยพระราชบัญญัติภาษีสรรพสามิต
(ฉบับที่ ๒) พ.ศ. ๒๕๓๔
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงการคลังโดยอนุมัติของคณะรัฐมนตรีออกประกาศไว้ ดังต่อไปนี้

ข้อ ๑ ให้ยกเลิกความใน (๓) ในประเภทที่ ๐๕.๐๑ และ
๐๕.๐๒ ของตอนที่ ๕ รถยนต์ในบัญชีท้ายประกาศกระทรวงการคลัง เรื่อง
ลดอัตราและยกเว้นภาษีสรรพสามิต (ฉบับที่ ๒๗) ลงวันที่ ๓๐ ธันวาคม พ.ศ. ๒๕๓๔
ซึ่งแก้ไขเพิ่มเติมโดยประกาศกระทรวงการคลัง เรื่อง ลดอัตราและยกเว้นภาษีสรรพสามิต
(ฉบับที่ ๗๒) ลงวันที่ ๒๗ กรกฎาคม พ.ศ. ๒๕๔๗ และประกาศกระทรวงการคลัง เรื่อง
ลดอัตราภาษีสรรพสามิต (ฉบับที่ ๗๖) ลงวันที่ ๘ กันยายน พ.ศ. ๒๕๔๘ และให้ใช้ความตามบัญชีท้ายประกาศนี้แทน

ข้อ ๒ ให้ยกเลิกประกาศกระทรวงการคลัง เรื่อง
คุณลักษณะของรถยนต์นั่ง หรือรถยนต์โดยสารที่มีที่นั่งไม่เกินสิบคนประเภทใช้เชื้อเพลิงทดแทน
ลงวันที่ ๒๗ กรกฎาคม พ.ศ. ๒๕๔๗

ข้อ ๓ รถยนต์นั่ง
หรือรถยนต์โดยสารที่มีที่นั่งไม่เกินสิบคน
ประเภทใช้เชื้อเพลิงทดแทนที่จะได้รับการลดอัตราภาษีสรรพสามิตตามความใน (๓)
ในประเภทที่ ๐๕.๐๑ และ ๐๕.๐๒ ของตอนที่ ๕ รถยนต์ ในบัญชีท้ายประกาศกระทรวงการคลัง
เรื่อง ลดอัตราและยกเว้นภาษีสรรพสามิต (ฉบับที่ ๒๗) ลงวันที่ ๓๐ ธันวาคม พ.ศ. ๒๕๓๔
ซึ่งแก้ไขเพิ่มเติมตามข้อ ๑ หมายถึงรถยนต์ดังต่อไปนี้
ก.
รถยนต์ที่ใช้เชื้อเพลิงประเภทเอทานอลไม่น้อยกว่าร้อยละ ๒๐
เป็นส่วนผสมกับน้ำมันเชื้อเพลิงได้ และมีลักษณะดังต่อไปนี้
(๑) มีการออกแบบที่ผลิตให้เป็นรถยนต์ประเภทใช้เชื้อเพลิงประเภทเอทานอลไม่น้อยกว่าร้อยละ
๒๐ เป็นส่วนผสมกับน้ำมันเชื้อเพลิงได้ โดยโรงอุตสาหกรรมที่ผลิตรถยนต์รุ่นนั้นๆ โดยตรง
(๒)
มีการรับประกันจากผู้ผลิตว่าสามารถใช้เชื้อเพลิงประเภทเอทานอลไม่น้อยกว่าร้อยละ ๒๐
เป็นส่วนผสมกับน้ำมันเชื้อเพลิงได้ และ
(๓)
ต้องได้รับการรับรองมาตรฐานมลพิษจากสำนักงานมาตรฐานผลิตภัณฑ์อุตสาหกรรมไม่ต่ำกว่าระดับ
มอก.๒๑๖๐-๒๕๔๖
ข. รถยนต์ที่ใช้เชื้อเพลิงประเภทก๊าซธรรมชาติได้
และมีลักษณะดังต่อไปนี้
(๑)
มีการออกแบบที่ผลิตให้เป็นรถยนต์ประเภทใช้เชื้อเพลิงประเภทก๊าซธรรมชาติ
โดยโรงอุตสาหกรรมที่ผลิตรถยนต์รุ่นนั้นๆ โดยตรง
(๒)
มีการรับประกันจากผู้ผลิตว่าสามารถใช้เชื้อเพลิงประเภทก๊าซธรรมชาติได้
(๓) มีที่เติมเชื้อเพลิงประเภทก๊าซธรรมชาติ
ซึ่งมีลักษณะเดียวกับที่เติมน้ำมันเชื้อเพลิงตามปกติ และมิได้อยู่ใต้กระโปรงหน้าหรือกระโปรงหลังของรถยนต์
(๔) ต้องเป็นไปตามมาตรฐานมลพิษ
ตามข้อกำหนดทางเทคนิค UN ECE ๘๓-๐๕ หรือระดับที่สูงกว่า
และ
(๕) มีถังบรรจุเชื้อเพลิงประเภทก๊าซธรรมชาติ
ที่ติดตั้งอยู่ในตัวรถอย่างมิดชิดและแยกออกจากส่วนที่เก็บสัมภาระอย่างชัดเจน

ข้อ ๔[๑]
ประกาศนี้ให้ใช้บังคับตั้งแต่วันที่
๑ มกราคม พ.ศ. ๒๕๕๑ เป็นต้นไป


ประกาศ
ณ วันที่ ๙ พฤศจิกายน พ.ศ. ๒๕๕๐
ฉลองภพ
สุงสังกร์กาญจน์
รัฐมนตรีว่าการกระทรวงการคลัง
[เอกสารแนบท้าย]

๑. บัญชีท้ายประกาศกระทรวงการคลัง
เรื่อง ลดอัตราภาษีสรรพสามิต (ฉบับที่ 80)

(ดูข้อมูลจากภาพกฎหมาย)










วัชศักดิ์/ผู้จัดทำ
๑๗
มกราคม ๒๕๕๑

[๑] ราชกิจจานุเบกษา
เล่ม ๑๒๔/ตอนพิเศษ ๑๙๒ ง/หน้า ๒๒/๑๑ ธันวาคม ๒๕๕๐